
NOTA SPJEGATTIVA – SOMMARJU TAL-FATTI U S-SEJBIET
Sejbiet dwar l-implimentazzjoni tad-Direttiva

Progress mhux uniformi u sfidi ta’ governanza:
L-implimentazzjoni tal-MSPD kienet irregolari u mhux kompluta. Il-kontenut tal-pjanijiet tal-MSP ivarja b’mod sinifikanti bejn l-Istati Membri minħabba approċċi differenti rigward in-natura vinkolanti u l-governanza tal-pjanijiet.

Impatt fuq is-sajd u l-akkwakultura:
L-MSPD ma wasslitx benefiċċji sinifikanti għas-sajd. L-attivitajiet tas-sajd jiffaċċjaw restrizzjonijiet spazjali, użi kompetittivi, spostament tal-flotot u żieda fil-pressjoni fuq il-bqija taż-żoni. Is-sajd fuq skala żgħira huwa vulnerabbli b’mod partikolari. L-akkwakultura rat titjib marġinali iżda qed tkompli titħabat ma’ proċeduri ta’ liċenzjar onerużi, nuqqas ta’ żoni ddedikati u rikonoxximent inkonsistenti fl-Istati Membri kollha.

Involviment tal-partijiet ikkonċernati u dimensjoni soċjali:
Għalkemm l-involviment tal-partijiet ikkonċernati tjieb, dan għadu ristrett. Is-sajjieda u l-komunitajiet kostali jiddeploraw nuqqas ta’ involviment bikri u sinifikattiv fil-proċessi tal-MSP, meta mqabbla ma’ setturi aktar b’saħħithom bħall-enerġija lil hinn mill-kosta u t-trasport fuq l-ilma.

Lakuni fil-ġbir tad-data u ostakli tekniċi:
L-implimentazzjoni effettiva tal-MSP hija affettwata min-nuqqas ta’ data armonizzata u riżorsi suffiċjenti għall-ġbir tad-data u r-riċerka, li jagħmilha diffiċli li jiġi applikat approċċ ibbażat fuq l-ekosistema u li s-sajd u l-akkwakultura jiġu integrati b’mod adegwat fl-oqfsa tal-MSP.

Koordinament transfruntier:
Il-kooperazzjoni bejn l-Istati Membri u mal-pajjiżi terzi għadha limitata. Filwaqt li inizjattivi bħall-Inizjattiva tal-Baċir tal-Baħar tat-Tramuntana l-Kbir (GNSBI) jirrappreżentaw passi pożittivi, għad hemm nuqqas ta’ ppjanar transfruntier u bbażat fuq il-baċiri tal-baħar usa’. 

Rakkomandazzjonijiet mir-Rapporteur

Tisħiħ tal-koerenza leġiżlattiva:
L-MSPD trid tkun allinjata aħjar mal-leġiżlazzjoni relatata tal-UE, b’mod partikolari l-MSFD, il-PKS u d-Direttiva Qafas dwar l-Ilma, biex tiġi żgurata implimentazzjoni konsistenti u effettiva.

Approċċ ibbilanċjat b’użu multiplu:
L-MSP għandha tadotta approċċ b’użu multiplu li jnaqqas il-kunflitti u jiżgura li s-sajd u l-akkwakultura ma jiġux esklużi mill-ispazju marittimu. Għandhom jiġu stabbiliti żoni ta’ prijorità għas-sajd u l-akkwakultura, fejn possibbli, imfassla għal segmenti differenti tal-flotta u l-baċiri tal-baħar, abbażi ta’ valutazzjonijiet xjentifiċi u soċjoekonomiċi robusti.

Governanza inklużiva u involviment tal-partijiet ikkonċernati:
L-Istati Membri għandhom jiżguraw l-involviment sistematiku u bikri tal-partijiet ikkonċernati rilevanti kollha, inklużi s-sajjieda fuq skala żgħira u l-komunitajiet kostali. Għandhom jiġu promossi mudelli ta’ ġestjoni konġunta, kif ukoll Żvilupp Lokali Mmexxi mill-Komunità u Gruppi ta’ Azzjoni Lokali.

Kooperazzjoni transfruntiera u tal-baċiri tal-baħar:
Il-Kummissjoni u l-Istati Membri għandhom jgħaddu minn pjanijiet nazzjonali għal strateġiji tal-baċiri tal-baħar, jiżviluppaw oqfsa ta’ ppjanar makroreġjonali u jsaħħu l-kooperazzjoni mal-istati kostali ġirien.

Data u investiment fir-riċerka:
Għandhom jiġu allokati riżorsi sinifikanti għall-ġbir tad-data u għar-riċerka xjentifika. Data mtejba se tippermetti ppjanar ibbażat fuq l-evidenza u tiżgura l-post tas-sajd u tal-akkwakultura fl-oqfsa tal-MSP.

Reviżjoni tad-Direttiva dwar l-MSP:
L-Att dwar l-Oċeani li jmiss għandu jikseb ir-reviżjoni tad-Direttiva dwar l-MSP u jistabbilixxi qafas koerenti biex itejjeb il-koordinazzjoni bejn il-leġiżlazzjoni eżistenti, jintroduċi miri aktar vinkolanti u li jistgħu jitkejlu u jtejjeb l-ippjanar bejn l-art u l-baħar.

dwar l-impatt tal-implimentazzjoni tad-Direttiva 2014/89/UE dwar l-Ippjanar tal-Ispazju Marittimu fuq is-sajd f’żoni tas-sajd u f’baċiri tal-baħar magħżula
(2024/2126(INI))
Il-Parlament Ewropew,
–	wara li kkunsidra d-Direttiva 2014/89/UE tal-Parlament Ewropew u tal-Kunsill tat-23 ta’ Lulju 2014 li tistabbilixxi qafas għal ippjanar tal-ispazju marittimu[footnoteRef:1] (id-Direttiva dwar l-Ippjanar tal-Ispazju Marittimu jew id-Direttiva dwar l-MSP), [1:  ĠU L 257, 28.8.2014, p. 135, ELI: http://data.europa.eu/eli/dir/2014/89/oj.] 

–	wara li kkunsidra d-Direttiva 2008/56/KE tal-Parlament Ewropew u tal-Kunsill tas-17 ta’ Ġunju 2008 li tistabbilixxi Qafas għal Azzjoni Komunitarja fil-qasam tal-Politika ta’ l-Ambjent Marin (id-Direttiva Kwadru dwar l-Istrateġija Marina)[footnoteRef:2], [2:  ĠU L 164, 25.6.2008, p. 19, ELI: http://data.europa.eu/eli/dir/2008/56/oj.] 

–	wara li kkunsidra r-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE[footnoteRef:3] (Ir-Regolament dwar il-Politika Komuni tas-Sajd), [3:  ĠU L 354, 28.12.2013, p. 22, ELI: http://data.europa.eu/eli/reg/2013/1380/oj.] 

–	wara li kkunsidra r-Regolament (UE) 2021/1139 tal-Parlament Ewropew u tal-Kunsill tas-7 ta’ Lulju 2021 li jistabbilixxi l-Fond Ewropew għall-Affarijiet Marittimi, is-Sajd u l-Akkwakultura u li jemenda r-Regolament (UE) 2017/1004[footnoteRef:4], [4:  ĠU L 247, 13.7.2021, p. 1, ELI: http://data.europa.eu/eli/reg/2021/1139/oj.] 

–	wara li kkunsidra d-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitats naturali u tal-fawna u l-flora selvaġġa[footnoteRef:5] (id-Direttiva dwar il-Ħabitats), [5:  ĠU L 206, 22.7.1992, p. 7, ELI: http://data.europa.eu/eli/dir/1992/43/oj.] 

–	wara li kkunsidra d-Direttiva 2009/147/KE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi[footnoteRef:6] (id-Direttiva dwar l-Għasafar), [6:  ĠU L 20, 26.1.2010, p. 7, ELI: http://data.europa.eu/eli/dir/2009/147/oj. ] 

–	wara li kkunsidra l-komunikazzjoni tal-Kummissjoni tal-5 ta’ Ġunju 2025 bit-titolu “Il-Patt Ewropew għall-Oċeani” (COM(2025)0281),
–	wara li kkunsidra r-riżoluzzjoni tiegħu tas-7 ta’ Lulju 2021 dwar l-impatt tal-parks eoliċi fuq il-baħar u ta’ sistemi oħra ta’ enerġija rinnovabbli fuq is-settur tas-sajd[footnoteRef:7], [7:  ĠU C 99, 1.3.2022, p. 88.] 

–	wara li kkunsidra r-riżoluzzjoni tiegħu tad-9 ta’ Mejju 2023 dwar il-ġestjoni konġunta tas-sajd fl-UE u l-kontribut tas-settur tas-sajd għall-implimentazzjoni tal-miżuri ta’ ġestjoni[footnoteRef:8], [8:  ĠU C, C/2023/1060, 15.12.2023, ELI: http://data.europa.eu/eli/C/2023/1060/oj.] 

–	wara li kkunsidra r-riżoluzzjoni tiegħu tat-18 ta’ Jannar 2024 dwar is-sitwazzjoni attwali tal-implimentazzjoni tal-Politika Komuni tas-Sajd u l-prospettivi futuri[footnoteRef:9], [9:  ĠU C, C/2024/5734, 17.10.2024, ELI: http://data.europa.eu/eli/C/2024/5734/oj.] 

–	wara li kkunsidra l-komunikazzjoni tal-Kummissjoni tat-12 ta’ Mejju 2021 bit-titolu “Linji gwida strateġiċi għal akkwakultura tal-UE aktar sostenibbli u kompetittiva għall-perjodu 2021-2030” (COM(2021)0236),
–	wara li kkunsidra l-briefing bit-titolu “Fisheries in maritime spatial planning” (Is-sajd fl-ippjanar tal-ispazju marittimu), ippubblikat mid-Direttorat Ġenerali tiegħu għas-Servizzi ta’ Riċerka Parlamentari f’Ottubru 2025,
–	wara li kkunsidra l-istudju bit-titolu “Implementation of the Maritime Spatial Planning Directive: Impact on fisheries in selected fishing areas and sea basins” (Implimentazzjoni tad-Direttiva dwar l-Ippjanar tal-Ispazju Marittimu: L-impatt fuq is-sajd f’żoni tas-sajd u baċiri tal-baħar magħżula) ippubblikat mid-Direttorat Ġenerali tiegħu għas-Servizzi ta’ Riċerka Parlamentari f’Diċembru 2025,
–	wara li kkunsidra l-Artikolu 55 tar-Regoli ta’ Proċedura tiegħu, kif ukoll l-Artikolu 1(1)(e) u l-Anness 3 tad-deċiżjoni tal-Konferenza tal-Presidenti tat-12 ta’ Diċembru 2002 dwar il-proċedura għall-għoti ta’ awtorizzazzjoni għat-tfassil ta’ rapporti fuq inizjattiva proprja,
–	wara li kkunsidra r-rapport tal-Kumitat għas-Sajd (A10‑0000/2025),
A.	billi ż-żieda fil-kompetizzjoni għall-aċċess għall-ispazju marittimu minn diversi attivitajiet u setturi, bħas-sajd, l-akkwakultura, it-trasport marittimu, it-trasport fuq l-ilma, l-enerġija rinnovabbli lil hinn mill-kosta, il-konservazzjoni tan-natura, it-turiżmu kostali, il-kejbils u l-pipelines ta’ taħt l-ilma, jew id-difiża, qed tirriżulta f’żieda fil-kunflitt dwar l-użu tal-ispazju marittimu;
 
B.	billi d-Direttiva tal-UE dwar l-Ippjanar tal-Ispazju Marittimu tistabbilixxi qafas komuni għall-Istati Membri biex jorganizzaw l-użu tal-ilmijiet tal-baħar tagħhom u għandha l-għan li tippromwovi l-iżvilupp sostenibbli tal-ekonomija blu u li tnaqqas il-kunflitt bejn is-setturi;
C.	billi d-Direttiva dwar l-MSP tikkontribwixxi għall-protezzjoni ambjentali billi tippromwovi l-użu sostenibbli tal-ispazju marittimu u tipprevedi li l-Istati Membri jeħtiġilhom japplikaw approċċ ibbażat fuq l-ekosistema;
D.	billi d-Direttiva dwar l-MSP hija marbuta mill-qrib mal-implimentazzjoni ta’ leġiżlazzjoni oħra tal-UE u strumenti legali internazzjonali, bħad-Direttiva Kwadru dwar l-Istrateġija Marina, ir-Regolament dwar il-Politika Komuni tas-Sajd, id-Direttivi dwar il-Ħabitats u l-Għasafar, id-Direttiva Qafas dwar l-Ilma[footnoteRef:10] u l-Qafas Globali tal-Bijodiversità ta’ Kunming-Montreal; [10:  Id-Direttiva 2000/60/KE tal-Parlament Ewropew u tal-Kunsill tat-23 ta’ Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma (ĠU L 327, 22.12.2000, p. 1, ELI: http://data.europa.eu/eli/dir/2000/60/oj).] 

E.	billi wara l-adozzjoni tad-Direttiva dwar l-MSP, it-22 Stat Membru b’kosta kienu meħtieġa jaħtru awtoritajiet kompetenti sal-2016 u jadottaw pjanijiet tal-ispazju marittimu nazzjonali għall-ilmijiet tal-baħar tagħhom sal-31 ta’ Marzu 2021;
F.	billi s’issa 20 mit-22 Stat Membru b’kosta adottaw pjanijiet tal-ispazju marittimu, u ħafna minnhom issa jinsabu fil-proċess li jirreveduhom;
G.	billi meta jiżviluppaw pjanijiet tal-ispazju marittimu, l-Istati Membri jeħtiġilhom jikkunsidraw aspetti ambjentali, ekonomiċi, soċjali u ta’ sikurezza, interazzjonijiet bejn l-art u l-baħar, kooperazzjoni transfruntiera u jiżguraw l-involviment tal-partijiet ikkonċernati rilevanti kollha;
H.	billi l-livell ta’ implimentazzjoni tad-Direttiva dwar l-MSP ivarja b’mod konsiderevoli minn Stat Membru għal ieħor, minħabba differenzi fl-istrutturi amministrattivi u ta’ governanza li jvarjaw minn sistemi lokalizzati għal sistemi aktar ċentralizzati;
I.	billi l-pjanijiet tal-ispazju marittimu jvarjaw ħafna fin-natura u l-kontenut, peress li d-Direttiva dwar l-MSP mhijiex vinkolanti u tħalli lill-Istati Membri flessibbiltà konsiderevoli fuq l-implimentazzjoni tagħha;
J.	billi hemm ħtieġa qawwija ta’ ppjanar tal-ispazju marittimu (MSP) f’żoni b’konċentrazzjoni għolja ta’ attività u spazju marittimu limitat, bħall-Kanal Ingliż jew il-Baħar Baltiku;
K.	billi s-setturi tas-sajd u tal-akkwakultura jinsabu taħt pressjoni minn setturi emerġenti tal-ekonomija blu, bħall-enerġija rinnovabbli lil hinn mill-kosta, u huma affettwati minn miżuri ta’ konservazzjoni tal-baħar;
L.	billi t-telf dejjem akbar taż-żoni tas-sajd qed iwassal għall-ispostament tal-attivitajiet tas-sajd, żieda fil-pressjoni tas-sajd u kompetizzjoni bejn il-flotot, u l-għajbien ta’ ċerti segmenti, b’mod partikolari fis-sajd fuq skala żgħira;
M.	billi ż-żoni marittimi u kostali qed ibatu l-konsegwenzi tat-tibdil fil-klima, it-tniġġis u l-iskart fil-baħar, li jaffettwaw ukoll l-attivitajiet relatati mal-baħar, il-bijodiversità tal-baħar u r-riżorsi tas-sajd;
N.	billi l-professjonisti marittimi, bħas-sajjieda, jistgħu jiffaċċjaw ċerti riskji jew perikli relatati mas-sikurezza tal-bastimenti jew l-esponiment għal ċerti tipi ta’ traffikar permezz ta’ rotot marittimi;
O.	billi ħafna mill-pjanijiet tal-ispazju marittimu jkopru biss l-ispazji tal-baħar u ma jinkludux interazzjonijiet bejn l-art u l-baħar;
P.	billi l-implimentazzjoni ta’ approċċ ibbażat fuq l-ekosistema hija insuffiċjenti jew nieqsa, peress li ħafna Stati Membri qed isibuha diffiċli biex japplikawh fil-prattika u biex jallinjaw ir-rekwiżiti tad-Direttiva dwar l-MSP ma’ dawk ta’ leġiżlazzjoni oħra bħall-PKS jew id-Direttiva Kwadru dwar l-Istrateġija Marina;
Q.	billi l-ġbir u l-armonizzazzjoni tad-data huma kruċjali biex jiġi ddeterminat kif is-sajd u l-akkwakultura huma inklużi fl-ippjanar tal-ispazju marittimu;
Implimentazzjoni tad-Direttiva dwar l-MSP u l-impatt tagħha fuq is-sajd u l-akkwakultura
1.	Jenfasizza li, filwaqt li d-Direttiva dwar l-MSP tipprovdi qafas transsettorjali rilevanti għall-kooperazzjoni, din ġiet implimentata b’mod mhux uniformi mill-Istati Membri;
2.	Jilqa’ l-fatt li xi Stati Membri huma f’pożizzjoni avvanzata sew fl-implimentazzjoni tad-Direttiva dwar l-MSP, bi strateġiji nazzjonali integrati, korpi ddedikati u pjanijiet ta’ azzjoni għall-baċiri tal-baħar;
3.	Jinnota li l-pjanijiet tal-ispazju marittimu huma legalment vinkolanti f’xi Stati Membri u konsultattivi f’oħrajn; jenfasizza li l-implimentazzjoni fl-Istati Membri spiss tiġi mxekkla minn segmentazzjoni istituzzjonali, governanza frammentata u mekkaniżmi legali inadegwati;
4.	Jenfasizza li l-implimentazzjoni u l-effettività tal-MSP ivarjaw ħafna bejn ir-reġjuni marittimi tal-UE, b’xi reġjuni, bħall-Baħar Baltiku jew il-Baħar tat-Tramuntana, li huma fil-biċċa l-kbira koperti minn pjanijiet tal-ispazju marittimu, filwaqt li oħrajn, bħall-Baħar Mediterran, għandhom kopertura tal-ippjanar ferm anqas;
5.	Jilqa’ l-Inizjattiva tal-Baċir tal-Baħar tat-Tramuntana l-Kbir (GNSBI), li tlaqqa’ flimkien l-Istati Membri u l-pajjiżi mhux tal-UE bl-għan li jinkisbu allinjament u koordinazzjoni akbar dwar il-pjanijiet tal-ispazju marittimu;
6.	Jenfasizza li l-inizjattivi transfruntiera għadhom limitati u hemm nuqqas ta’ koordinazzjoni effettiva, li jxekkel l-isforzi biex jiġu indirizzati l-isfidi kondiviżi fir-reġjuni tal-baħar interkonnessi; jiddeplora d-diffikultajiet fil-kooperazzjoni tal-MSP bejn l-Istati Membri u l-pajjiżi mhux tal-UE, b’mod partikolari l-istati kostali ġirien;
Benefiċċji tal-ippjanar tal-ispazju marittimu għas-sajd u l-akkwakultura
7.	Jesprimi dispjaċir għall-fatt li l-qafas legali attwali tal-MSP ma tax il-benefiċċji mistennija għas-sajd b’mod adegwat; jinnota li l-MSP ma kkontribwiex b’mod sostanzjali għat-titjib tal-prevedibbiltà u l-istabbiltà għall-attivitajiet tas-sajd; jenfasizza n-nuqqas ta’ indikaturi li jistgħu jitkejlu għas-sajd fl-MSP;
8.	Jenfasizza li filwaqt li l-qafas legali tal-MSP iġib miegħu benefiċċji marġinali għall-akkwakultura, huwa meħtieġ titjib fid-deżinjazzjoni tal-ispazju marittimu, ir-rikonoxximent tas-settur, il-koerenza transfruntiera, iċ-ċertezza legali u l-liċenzjar;
9.	Jenfasizza li l-objettiv li jiġi minimizzat il-kunflitt bejn id-diversi setturi u utenti tal-baħar ma ntlaħaqx b’mod sostanzjali, b’mod partikolari fir-rigward tas-sajd u l-akkwakultura;
10.	Jenfasizza li n-natura tal-kunflitt dwar l-użu tal-ispazju marittimu tvarja skont it-tip ta’ attivitajiet tas-sajd u tal-akkwakultura kkonċernati, u tali attivitajiet jistgħu jikkompetu wkoll ma’ xulxin għall-ispazju marittimu; jenfasizza li l-kunflitti ewlenin li jaffettwaw is-sajd huma t-telf taż-żoni tas-sajd minħabba l-esklużjoni taż-żoni marittimi, ir-restrizzjonijiet tal-aċċess, il-kompetizzjoni għall-aċċess u l-frammentazzjoni spazjali, filwaqt li l-kunflitti ewlenin li jaffettwaw l-akkwakultura huma d-duplikazzjoni taż-żoni, it-tħassib ambjentali u l-kompetizzjoni tal-qbid;
11.	Jenfasizza li s-sajd ma jibbenefikax minn żoni ta’ prijorità jew iddedikati u spiss ikollu jopera fi spazji marittimi mhux allokati; jinnota li filwaqt li l-akkwakultura hija fil-prinċipju aktar adattata għaż-żoni riżervati, l-approċċi jvarjaw ħafna bejn l-Istati Membri u l-proċeduri ta’ liċenzjar spiss ikunu ta’ piż;
12.	Jenfasizza li filwaqt li xi Stati Membri stabbilew żoni b’użu multiplu, l-approċċ huwa prinċipalment implimentat permezz ta’ approċċ ibbażat fuq il-proġetti; jenfasizza li approċċ b’użu multiplu qed ikun diffiċli ħafna biex jiġi implimentat għal ċerti attivitajiet, b’mod partikolari bejn is-sajd, il-protezzjoni tal-bijodiversità u l-enerġija rinnovabbli tal-baħar; jinnota li approċċ b’użu multiplu jqajjem ukoll tħassib dwar l-assigurazzjoni u s-sigurtà għas-sajjieda u l-professjonisti tal-akkwakultura;
13.	Jilqa’ eżempji ta’ suċċess ta’ kolokazzjoni ta’ attivitajiet, bħal infrastruttura eolika lil hinn mill-kosta fissa jew galleġġanti li tista’ tintuża wkoll għall-iżvilupp tal-akkwakultura u t-trobbija tal-frott tal-baħar bil-qoxra, ħabitats għall-fawna u l-flora tal-baħar jew attivitajiet riġenerattivi;
14.	Jenfasizza li l-koordinazzjoni bejn l-art u l-baħar tibqa’ dgħufija kritika fl-implimentazzjoni tal-MSP;
Involviment tal-partijiet ikkonċernati u ġbir tad-data
15.	Jenfasizza li l-involviment tal-partijiet ikkonċernati u tal-komunità kostali fil-proċess tal-MSP żdied iżda għadu ristrett; jesprimi dispjaċir għall-fatt li dan l-involviment spiss ikun nieqes minn involviment u konsultazzjoni bikrija u formali, li joffru opportunità limitata għal influwenza ġenwina fuq id-deċiżjonijiet ta’ ppjanar;
16.	Jinnota eżempji tajbin ta’ parteċipazzjoni tal-partijiet ikkonċernati f’xi Stati Membri, bħal konsultazzjonijiet nazzjonali u proċessi parteċipattivi; jesprimi dispjaċir, madankollu, għan-nuqqas ta’ dispożizzjonijiet vinkolanti għall-parteċipazzjoni tal-partijiet ikkonċernati; jinnota li dan ifixkel il-parteċipazzjoni tas-sajjieda u tal-professjonisti tal-akkwakultura fil-proċessi ta’ konsultazzjoni u ta’ teħid ta’ deċiżjonijiet;
17.	Jenfasizza li s-sajd u l-akkwakultura spiss jiġu ddominati minn setturi oħrajn, aktar b’saħħithom jew ekonomikament importanti, bħall-enerġija lil hinn mill-kosta; jiddeplora l-fatt li ċerti setturi u operaturi spiss jevitaw il-proċessi ta’ konsultazzjoni, għad-detriment ta’ atturi anqas organizzati, bħas-sajjieda fuq skala żgħira;
18.	Jiddeplora n-nuqqas ta’ data armonizzata u komparabbli dwar l-istat tal-oċeani u l-ibħra, ir-riżorsi tas-sajd u l-impatt tat-tibdil fil-klima, kif ukoll in-nuqqas ta’ data soċjoekonomika xierqa; jenfasizza n-nuqqas ta’ armonizzazzjoni bejn is-sistemi ta’ ġbir ta’ data tal-Istati Membri;
19.	Jenfasizza li l-allinjament ħażin tad-data, bħal-linji bażi ġeospazjali inkompatibbli, u d-diskrepanza temporali, bħal ċikli ta’ reviżjoni distinti għall-pjanijiet tal-ispazju marittimu, ifixklu l-implimentazzjoni ta’ ppjanar tal-ispazju marittimu koerenti u approċċ ibbażat fuq l-ekosistema;
Rakkomandazzjonijiet
20.	Jisħaq fuq il-ħtieġa ta’ approċċ aktar olistiku u koordinazzjoni aħjar bejn il-leġiżlazzjoni rilevanti tal-UE, b’mod partikolari bejn id-Direttiva dwar l-MSP u d-Direttiva Kwadru dwar l-Istrateġija Marina, sabiex tiġi żgurata implimentazzjoni konsistenti u effettiva tal-ippjanar tal-ispazju marittimu;
21.	Jemmen li l-pjanijiet tal-ispazju marittimu għandhom jirriflettu aħjar il-ħtiġijiet spazjali, ambjentali u soċjoekonomiċi, kif ukoll il-karatteristiċi speċifiċi ta’ kull baċir tal-baħar; jisħaq li l-Istati Membri għandhom isaħħu l-koordinazzjoni bejn l-awtoritajiet tal-użu tal-art u tal-baħar meta jfasslu u jimplimentaw il-pjanijiet tal-ispazju marittimu;
22.	Jappella għall-implimentazzjoni ta’ approċċ ibbilanċjat u b’użu multiplu għall-ippjanar tal-ispazju marittimu, sabiex jiġu minimizzati l-effetti negattivi fuq is-sajd u l-akkwakultura u jiġi żgurat li dawn l-attivitajiet ma jiġux esklużi mill-ispazju marittimu; iqis li l-iżvilupp ta’ ċerti attivitajiet relatati mal-ekonomija blu ma jridx ikun għad-detriment tal-produzzjoni tal-frott tal-baħar, is-sovranità tal-ikel u l-preżervazzjoni tal-bijodiversità tal-baħar;
23.	Jenfasizza l-ħtieġa ta’ appoġġ imsaħħaħ għas-sajd fl-MSP; jappoġġja l-istabbiliment ta’ żoni spazjali ċari u żoni ta’ prijorità għas-sajd, imfassla għal segmenti differenti tal-flotta u r-riżorsi tas-sajd, kif ukoll il-baċiri tal-baħar, u bbażati fuq valutazzjonijiet xjentifiċi u soċjoekonomiċi robusti;
24.	Jistieden lill-Kummissjoni u lill-Istati Membri jintegraw aktar l-akkwakultura u t-trobbija tal-frott tal-baħar bil-qoxra fl-MSP u jirrikonoxxu s-servizzi tal-ekosistema pprovduti minn akkwakultura b’livell trofiku baxx; jappella għad-deżinjazzjoni ta’ spazji marittimi ddedikati għaż-żoni ta’ żvilupp tal-akkwakultura fl-MSP; jitlob li jiġu ffaċilitati l-proċeduri ta’ liċenzjar u li jitnaqqsu l-ostakli regolatorji għall-iżvilupp ta’ dawn l-attivitajiet;
25.	Jenfasizza l-ħtieġa ta’ governanza trasparenti u b’diversi partijiet ikkonċernati fl-MSP; jistieden lill-Istati Membri jiżguraw il-parteċipazzjoni bikrija, sistematika, sinifikattiva u kontinwa tal-partijiet ikkonċernati rilevanti fil-proċessi tal-MSP u l-eżiti finali, u għall-inklużjoni ta’ feedback trasparenti dwar kif jintuża l-kontribut tal-partijiet ikkonċernati fit-teħid tad-deċiżjonijiet; jitlob li l-partijiet ikkonċernati u l-komunitajiet kostali kollha jiġu ttrattati b’mod ġust;
26.	Jemmen li l-ġestjoni konġunta għandha tkun il-mudell għall-governanza u t-teħid tad-deċiżjonijiet fl-MSP; jenfasizza l-benefiċċji ta’ dan il-mudell, li jippermetti l-involviment dirett tal-partijiet ikkonċernati, ġestjoni aħjar tar-riżorsi tas-sajd, il-kondiviżjoni tal-aħjar prattiki u approċċ imfassal għar-realtajiet lokali;
27.	Jisħaq fuq il-benefiċċji ta’ strutturi minn isfel għal fuq għall-implimentazzjoni tal-MSP lokali, bħall-Iżvilupp Lokali Mmexxi mill-Komunità u l-Gruppi ta’ Azzjonijiet Lokali;
28.	Jistieden lill-Kummissjoni u lill-Istati Membri jappoġġjaw il-bini tal-kapaċitajiet tal-partijiet ikkonċernati, b’mod partikolari s-sajjieda fuq skala żgħira u l-organizzazzjonijiet tagħhom, u l-komunitajiet kostali, sabiex ikunu mgħammra aħjar biex jipparteċipaw fil-konsultazzjonijiet pubbliċi u fil-proċessi tat-teħid tad-deċiżjonijiet relatati mal-MSP;
29.	Jisħaq li d-deżinjazzjoni ta’ żoni ddedikati għall-enerġija rinnovabbli lil hinn mill-kosta jew għall-protezzjoni tal-ekosistemi tal-baħar trid tqis l-impatt fuq is-sajd u l-akkwakultura; jinsisti fuq il-ħtieġa li jitwettqu b’mod sistematiku valutazzjonijiet tal-impatt ambjentali u soċjoekonomiċi kumulattivi, u li jiġi żgurat li l-professjonisti affettwati, b’mod partikolari s-sajjieda fil-każ ta’ proġetti ta’ parks eoliċi lil hinn mill-kosta, jiġu infurmati minn qabel u kkonsultati fuq bażi obbligatorja qabel ma jittieħdu d-deċiżjonijiet; jitlob, f’dan ir-rigward, li jitwettqu valutazzjonijiet tal-impatt fuq l-istat tar-riżorsi tas-sajd fir-rigward tal-parks eoliċi lil hinn mill-kosta eżistenti;
30.	Jistieden lill-Kummissjoni tappoġġja approċċ aktar transfruntier u bbażat fuq il-baċiri tal-baħar għall-ippjanar tal-ispazju marittimu billi tippromwovi inizjattivi eżistenti, bħall-GNSBI; jistieden lill-Kummissjoni u lill-Istati Membri, flimkien mal-istati kostali ġirien, jinvolvu ruħhom fi pjattaformi reġjonali ta’ ġestjoni konġunta, abbażi tal-eżempju tal-Kummissjoni għall-Ħarsien tal-Ambjent Marin fil-Baħar Baltiku (magħrufa wkoll bħala l-Kummissjoni ta’ Helsinki jew il-HELCOM);
31.	Jistieden lill-Istati Membri li jabbandunaw il-pjanijiet nazzjonali għal pjanijiet iffukati aktar fuq il-baċiri tal-baħar u jiżviluppaw, meta rilevanti, strateġiji ta’ ppjanar makroreġjonali, inklużi pjanijiet tal-ispazju marittimu konġunti; iħeġġeġ lill-Istati Membri u lill-pajjiżi mhux tal-UE, b’mod partikolari l-istati kostali ġirien, japprofondixxu l-kooperazzjoni tagħhom dwar l-ippjanar tal-ispazju marittimu;
32.	Jappella għall-integrazzjoni ta’ miżuri ta’ mitigazzjoni tat-tibdil fil-klima u soluzzjonijiet ibbażati fuq in-natura fl-MSP, sabiex jiġu indirizzati kwistjonijiet li jaffettwaw is-sajd u l-akkwakultura, bħall-erożjoni kostali, iż-żieda fit-temperaturi, l-aċidifikazzjoni tal-oċeani u t-tniġġis;
33.	Jisħaq fuq il-ħtieġa li jiġu allokati riżorsi sinifikanti għall-ġbir tad-data u r-riċerka xjentifika, kif ukoll li jissaħħu l-kondiviżjoni u l-koordinazzjoni tad-data bejn l-Istati Membri; jemmen li data u metodoloġiji aktar standardizzati u armonizzati se jgħinu biex jiġi żgurat il-post tas-sajd u tal-akkwakultura fl-MSP; jenfasizza, f’dan ir-rigward, il-ħtieġa li tiġi żviluppata u aġġornata data xjentifika dwar l-impatt tat-tibdil fil-klima fuq ir-riżorsi tas-sajd, b’mod partikolari f’termini ta’ bidliet fl-istokkijiet tal-ħut jew l-ispostament tagħhom;
34.	Jistieden lill-Kummissjoni tissorvelja b’mod rigoruż l-implimentazzjoni tad-Direttiva dwar l-MSP; iqis li r-rapport ta’ evalwazzjoni li jmiss tad-Direttiva dwar l-MSP għandu jiffoka fuq l-implikazzjonijiet spazjali għas-sajd u l-akkwakultura, l-involviment tal-partijiet ikkonċernati u l-kooperazzjoni transfruntiera, u jipprovdi rakkomandazzjonijiet dwar kif id-Direttiva dwar l-MSP tista’ tagħti riżultati aħjar f’termini ta’ sostenibbiltà ambjentali, soċjali u ekonomika;
35.	Jistieden lill-Kummissjoni tikkonsolida l-Pjattaforma Ewropea għall-Ippjanar tal-Ispazju Marittimu billi tipprovdi eżempji ta’ proġetti tal-MSP, għodod ta’ mmappjar u prattiki tajbin; iħeġġeġ, f’dan ir-rigward, lill-Istati Membri jagħmlu użu akbar minn din il-pjattaforma meta jiżviluppaw il-pjanijiet tal-ispazju marittimu tagħhom;
36.	Jappoġġja r-reviżjoni tad-Direttiva dwar l-MSP bħala parti mill-“att dwar l-oċeani” mistenni fl-2026; iqis li din ir-reviżjoni għandha tistabbilixxi qafas koerenti biex ittejjeb il-koordinazzjoni bejn il-leġiżlazzjoni u l-qafas regolatorju eżistenti, billi tissimplifika r-regolamenti li jikkoinċidu, tallinja l-objettivi, tintroduċi miri aktar vinkolanti u li jistgħu jitkejlu fil-pjanijiet tal-ispazju marittimu, ittejjeb il-koerenza bejn l-ippjanar spazjali tal-baħar u tal-art, u tistabbilixxi għodod ta’ governanza kondiviża; iqis li r-reviżjoni tad-Direttiva dwar l-MSP għandha tapprofondixxi wkoll l-approċċ transfruntier u b’użu multiplu u l-involviment tal-partijiet ikkonċernati;
37.	Iqis li r-rieżami li jmiss tad-Direttiva dwar l-MSP għandu jkun akkumpanjat minn pjan ta’ azzjoni u riżorsi finanzjarji ddedikati, b’mod partikolari fil-qafas finanzjarju pluriennali li jmiss;
38.	Jistieden lill-Kummissjoni tintegra bis-sħiħ l-MSP fl-iżvilupp tal-Viżjoni 2040 tagħha għas-sajd u l-akkwakultura u torbot dawn l-inizjattivi mal-konklużjoni tal-evalwazzjoni tal-Politika Komuni tas-Sajd;
°
°	°
39.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri.


[bookmark: _Toc219101762]ANNESS: DIKJARAZZJONI TAL-KONTRIBUT
<FootprintIntro>F’konformità mal-Artikolu 8 tal-Anness I tar-Regoli ta’ Proċedura, ir-rapporteur tiddikjara li fir-rapport tagħha inkludiet kontribut dwar kwistjonijiet li għandhom x’jaqsmu mas-suġġett tal-fajl li rċeviet, għat-tħejjija tal-abbozz ta’ rapport, mingħand ir-rappreżentanti ta’ gruppi ta’ interess li jaqgħu fl-ambitu tal-Ftehim Interistituzzjonali dwar reġistru obbligatorju ta’ trasparenza[footnoteRef:11] li ġejjin, jew mingħand ir-rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li ġejjin:</FootprintIntro> [11:  Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

	1. Rappreżentanti ta’ gruppi ta’ interess li jaqgħu fl-ambitu tal-Ftehim Interistituzzjonali dwar reġistru obbligatorju ta’ trasparenza

	-	Seas at Risk
-	WWF European Policy Office
-	Comité National des Pêches Maritimes et des Élevages Marins
-	Comité National de la Conchyliculture
-	European Molluscs’ Producers Association
-	Régions de France 
-	North Sea Advisory Council
-	European Commission’s DG for Maritime Affairs and Fisheries (MARE)
-	Federation of European Aquaculture Producers (FEAP)
-	Fórum Oceano
-	IUCN

	2. Rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom

	


Il-lista ta’ hawn fuq hija mfassla taħt ir-responsabbiltà esklużiva tar-rapporteur.
[bookmark: FootprintPageRR]Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur tiddikjara li ppreżentat lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

